钦定古今图书集成/明伦汇编/氏族典/第560卷 > 司马承祯
## 钦定古今图书集成/明伦汇编/氏族典/第560卷 > 司马承祯

按《唐书司马承祯传》：“承祯，字子微，洛州温人。事《潘师
正传》，辟谷道引，术无不通，因辞去，遍游名山，庐天台
不出。武后尝召之，未几去。睿宗复命其兄承祎就起
之，既至，引入中掖廷，问其术，对曰：‘为道日损，损之又
损，以至于无为。夫心目所知见，每损之尚不能已，况
攻异端而增智虑哉’？帝曰：‘治身则尔，治国若何’？对曰：
‘国犹身也，故游心于淡，合气于漠，与物自然而无私
焉，而天下治’。”帝嗟味曰：“广成之言也。”开元中，再被召
至都，元宗诏于王屋山置坛室以居。善篆隶，帝命以
三体写《老子》，刊正句文。又命玉真公主及光禄卿韦
縚至所居，按金箓，设祠，厚赐焉。卒，年八十九，谥贞一
先生，亲文其碑。